google/wiki40b huggingface dataset:
Grå kjerrmåler

Utseende

En liten til middelsstor (vingespenn 20 – 22 mm), slank, lysgrå måler. Oversiden har gjerne en litt silkeaktig glans. Som en del beslektede arter sitter den i hvilestilling med forvingene spredt ut til siden slik at bakvingene også er synlige. Forvingen er gråhvit (hvit med spredte, grå skjell) med to mer eller mindre tydelige, mer eller mindre brunlige tverrbånd. Utenfor det ytterste båndet er det vanligvis en smal, bølgete, mørk tverrstrek. Begge vingepar har en rad av korte, mørke streker langs ytterkantene. Bakvingen har ett brunt tverrbånd og en smal, mørk tverrstrek. Larven er mest blekgrønn på undersiden, rødlilla på ryggen.

Levevis

Arten finnes i fuktig løvskog men også på tørrere steder. Larvene lever først og fremst på or (Alnus spp.) og pile-arter (Salix spp.), men kan også gå på bjørk (Betula spp.) og edelkastanje (Castanea sativa). Det kan se ut som at arten nyter godt av styving av trær som gir mange nye skudd. De voksne målerne flyr i juni – august. Arten er ikke vanlig og er regnet som truet i Storbritannia ().

Utbredelse

Arten finnes i hele Europa og i Nord-Asia. I Norge er den funnet langs kysten vestover til Vest-Agder og dessuten i Hordaland.
Khalkis

Romersk styre og senere

Under romersk styre fikk Khalkis tilbake sin betydning med blomstring i handelen. Siden 500-tallet fungerte den igjen som et befestet sted for beskyttelse av sentrale Hellas mot invasjoner nordfra. Fra 1209 ble den kontrollert av Verona som hovedstaden i det italienske herredømmet Negroponte. Byen ble gradvis overtatt av Venezia i de neste to århundrene, hvilket varte fram til 1390, og 1470 ble den erobret av osmanerne (tyrkerne) etter en lang beleiring. Det osmanske rike gjorde den til en marinebase for øyene i Egeerhavet. I 1688 sto byen under osmansk kontroll et sterkt angrep fra Venezia.

Den moderne byen

Den moderne byen fikk et løft i sin handelseksport ved etableringen av jernbaneforbindelsen mellom Athen og Pireus i 1904. Tidlig på 1900-tallet besto byen av to deler; den gamle bydelen med forsvarsmurer ved broen over Euripus og hvor et antall tyrkiske familier fortsatt bodde fram til slutten av 1800-tallet, og et betydelig jødisk samfunn som levde fram til den andre verdenskrig; og den andre delen utenfor bymurene som hovedsakelig besto av grekere. Den gamle bydelen, som ble kalt for Kastro (festning), var omgitt i full sirkel av forsvarsmurer inntil de ble rasert grunnet usentimental byplanlegging ved begynnelsen av 1900-tallet.
Den mest interessante bygningen i Khalkis er kirken til sankt Paraskevi (skytshelgenen av øya) som var kirken for til det dominikanske klosteret i Negroponte, et av de første to klostrene som ble autorisert for provinsen Hellas i 1249. Fra rundt 1250 ble dette et av de eldste eksemplene på tidlig dominikansk arkitektur som er bevart, og er et av de få tidlige dominikanske kirker som har beholdt sin opprinnelige form fram til i dag. Den sentrale buen over iconostasis og taket og murene ved sørkapellet er de beste eksempelene på italiensk gotisk steinutskjæring i Hellas. Bilder av dominikanske helgener står ved fundamentet for den sentrale buegangen. Nordkapellet har graven til grunnleggeren av senatorfamilien Lippamano fra Venezia. En del av søylekapitelene er bysantinske.
I 1899 ble Khalkis hovedstaden i perfektet Euboea.

Broene

Byen er i dag knyttet til det greske fastlandet ved to broer, den skyvbare broen i vest ved det smaleste punktet i sundet og en bro i fritt spenn.
Euripusstredet som skiller byen og øya fra fastlandet fikk bro bygd av tømmer allerede i 411 f.Kr. På tiden til keiser Justinian I den store var den faste broen erstattet av en flyttbar struktur. En gang etter 1453 hadde tyrkerne erstattet denne med en fast, mindre fleksible bro. I 1856 ble en bro av tre bygd, men den ble erstattet av en svingbro av jern i 1896, og i 1962 ble den eksisterende skyvbare broen bygd. Den skråkabelbroen som i dag knytter øya med fastlandet ble åpnet i 1993.
Et unikt fenomen skjer i sundet. Vannet fra havet kan bli sett rase parallelt med kysten, noe som gir et særskilt syn for folk som reiser over broen.
Magne Flem

Andre verdenskrig

Under andre verdenskrig ble han i 1942 leder for etterretningsorganisasjonen XU på Sunnmøre og han hadde 19 agenter i Nordfjord, Sunnmøre og Romsdal. Han ble arrestert i mai 1944 i forbindelse med opprulling av en motstandsorganisasjon i Ålesund. De andre i XU ble varslet om arrestasjonen med en liten «X» trykket i Sunnmørsposten. Bakgrunnen for arrestasjonen var mistanke om at Flem drev ulovlig fotografering. Fram til freden satt han fengslet på Vollan kretsfengsel, de ni første månedene i enecelle. Under forhørene ble han banket opp med en gummislange fylt med tung masse, blant annet av Gestapo-mannen Josef Schossmann. Han klarte å rømme en gang fra arresten i Ålesund, men ble fanget igjen. Flem forsøkte å kutte pulsårene i armene. Gestapo fant aldri ut at Flem var leder for XU. Gestapo-sjef Gerhard Flesch sa etter krigen at Flem ville ha blitt henrettet om Gestapo hadde fått kjennskap. I fengselet lærte han seg morse for å kunne kommunisere med andre fanger ved å banke i murveggene. På Vollan var Flem vitne til at åtte russiske fanger ble henrettet kort tid før tysk kapitulasjon. Han slapp ut av fengsel 9. mai 1945. Han vitnet mot Flesch (som ble henrettet) og Schossmann (som ble dømt til 10 år for brutalitet).
Oppsigelse

Et arbeidsforhold avsluttes som regel ved at enten arbeidsgiver eller arbeidstaker leverer en skriftlig oppsigelse, eksempelvis når arbeidstakeren bytter jobb. En oppsigelse i juridisk (arbeidsrettslig) forstand innebærer at arbeidsforholdet opphører etter en lovbestemt eller nærmere avtalt frist (oppsigelsesfrist). Oppsigelse er den primære rettslige måten å avslutte et arbeidsforhold på. Dette i motsetning til avskjed der arbeidsgiver bringer arbeidsforholdet til opphør med umiddelbar virkning grunnet alvorlige brudd på arbeidsavtalen, det som i dagligtale omtales som å «få sparken». 
Arbeidstaker: For arbeidstakers oppsigelse stilles det ingen andre krav enn at den skal være skriftlig. Den bør imidlertid leveres enten personlig eller sendes rekommandert for å unngå uenighet/usikkerhet om og når oppsigelsen ble levert. 
Arbeidsgiver: Arbeidsgivers oppsigelse stilles det flere krav til. Oppsigelsen skal være skriftlig og den skal leveres personlig eller sendes rekommandert til arbeidstaker. Oppsigelsen har ikke funnet sted før den er kommet fram. Tidspunktet kan ha betydning for oppsigelsestidens start og avslutning. I tillegg stilles det konkrete krav til innholdet i oppsigelsen. 
For at arbeidsgiver skal kunne si opp en arbeidstaker, må det foreligge en saklig grunn. Oppsigelsen må være saklig begrunnet i virksomhetens, arbeidsgivers eller arbeidstakers forhold. Det er arbeidsgiver som har bevisbyrden for at det foreligger saklig grunn for oppsigelse. 
Oppsigelsestid: Oppsigelsen får virkning etter utløpet av oppsigelsestiden. Oppsigelsestiden regnes normalt i hele kalendermåneder med start den første dagen i måneden etter at oppsigelsen fant sted. Dersom ikke annet er skriftlig avtalt, er den gjensidige oppsigelsesfristen normalt 1 måned. Arbeidsmiljøloven inneholder dessuten regler om oppsigelsesfrister fra 2 til 6 måneder, avhengig av arbeidstakerens ansettelsestid og alder. I oppsigelsestiden har arbeidstaker arbeidsplikt og arbeidsgiver lønnsplikt, med mindre annet er avtalt.
Sykdom: Ved sykdom, svangerskap, fødsel, adopsjon og militærtjeneste har arbeidstakeren et særskilt oppsigelsesvern. Arbeidstakeren kan ikke, med visse unntak, sies opp av den grunn. 
Uenighet: Dersom en arbeidstaker mener at oppsigelsen ikke er lovlig, kan vedkommende kreve forhandlinger og/eller gå til søksmål mot arbeidsgiver. Arbeidstaker har som hovedregel rett til å fortsette i stillingen så lenge tvisten varer.
McDonnell Douglas X-36

Historie

McDonnell Douglas hadde siden 1989 arbeidet under NASA-kontrakt med utviklingen av teknologier som skulle muliggjøre haleløse manøvrerbare fly. Basert på positive resultater fra vindtunnel-tester foreslo McDonnell Douglas i 1993 å bygge en eksperimentell skalamodell med haleløs design. I 1994 begynte NASA og McDonnel å finansiere utviklingen av flyet, som nå hadde fått betegnelsen X-36. De delte kostnadene omtrent 50/50, og NASA Ames Research Center i California var ansvarlig for utviklingen av viktige teknologier, mens McDonnell Douglas hadde ansvaret for byggingen av de 2 flyene.
Flyene ble produsert ved McDonnell Douglas' Phantom Works i St. Louis, Missouri, og det første eksemplaret var ferdig i mars 1996. Etter grundige tester gjennomførte X-36 sin første flyvning 17. mai 1997 ved NASAs Dryden Flight Research Center. Testprogrammet omfattet 25 flyvninger, og ble fullført i løpet av 6 måneder. Etter dette fikk flyvåpenets forskningslaboratorium ved Wright Patterson Air Force Base, Ohio låne flyene for å teste ut ny styrings-programvare for haleløse fly. Denne programvaren ble kalt RESTORE, og skulle automatisk kompensere for skader eller svikt i styrekontrollene. 2 vellykkede RESTORE-flyvninger ble gjennomført i desember 1998. X-36 hadde fullført 31 testflyvninger totalt, og hele X-36-programmet hadde kostet bare 17 millioner USD. Denne summen inkluderer design, testing, bygging og testflyvningsprogrammet.
Det første X-36 er utstilt ved National Museum of the USAF i Dayton, Ohio, og det andre ved NASA Dryden Flight Research Center ved Edwards Air Force Base i California.

Formål

X-36 skulle utforske nye teknologier når det gjaldt konstruksjon og styresystemer. Kostnadseffektive produksjonsmetoder som billige støpeformer, komposittmaterialer som kunne herdes ved lave temperaturer uten bruk av autoklav, og hurtig maskinering av komponenter, var noen av målene som ble oppnådd. Hovedformålet var å teste flyveegenskapene ved haleløse flydesign. X-36 viste seg svært manøvreringsdyktig; det kunne utføre kontrollert flyvning med ekstremt høye angrepsvinkler. Det fløy kontrollert ved (40°), utførte 360° roll ved 15°, og utføre raske manøvrer ved 35° angrepsvinkel.
Boeing kunne antakeligvis dra nytte av erfaringene fra X-36 under arbeidet med X-45 UCAV (Unmanned Combat Air Vehicle – ubemannet kampfly).

Design

X-36 var utstyrt med en GPS-basert autopilot, men flyvningene ble allikevel direkte fjernstyrt fra en cockpit-simulator på bakken ved hjelp av video-link fra flyet. Det hadde et 3-punkts innfellbart landingsunderstell, og tok av og landet på konvensjonell måte. Kontroll-flatene besto av 2 splittede ror i bakkant av vingene. Disse fungerte som en kombinasjon av balanseror, høyderor og sideror ved at de kunne splittes asymmetrisk. Hovedmotoren hadde en bevegelig dyse for å oppnå vektorstyring av jetstrålen. Et videokamera i fronten sendte bilder til «piloten» som satt på bakken. I tilfelle flyet kom helt ut av kontroll, eller fikk motorsvikt, var det utstyrt med en fallskjerm som kunne fjernutløses. X-36 ble bygd hovedsakelig av komposittmaterialer.
Gala (berberhøvding)

Gala, eller Gaia (d. 207 f.Kr.), var en berberkonge eller stammehøvding i det området som senere, etter den andre punerkrig, ble kongeriket Numidia i Nord-Afrika, omtrent der dagens Algerie ligger. Han var far til Masinissa som ble Numidias første konge.

Biografi

Udokumenterte kilder hevder at Gala var sønn av massyliernes stammehøvding Zelalsen (344 f.Kr. – ca 274 f.Kr.) i det østlige Numidiske området. Gala var sannsynligvis født omkring 275 f.Kr. I den vestlige delen av Numidia hersket stammehøvdingen eller kongen Syphax over masaesylene.
I 213 f.Kr., under den andre puniske krigen mellom Roma og Karthago, allierte Syphax seg med romerne mot karthagenerne, mens Gala og hans massyliere støttet Karthago. Galas sønn, Masinissa, som da var 17 år gikk til krig mot Syphax og ledet en hær som slo ham i et stort slag.
Gala døde i 207 eller 206 f.Kr. mens Masinissa med sine numidiske kavaleristyrker kjenpet mot den romerske hærføreren Scipio Africanus i Hispania. Etter numidisk skikk ble Gala etterfulgt av sin bror Oesalces. Oesalces døde kort tid etter og ble etterfulgt av Galas sønn Masinissa.
Will Champion

Tidlig i livet

Champion ble født i Southampton i Hampshire i England, og vokste opp i et lite urbant område ved navn Chandlers Ford, like utenfor Southampton, hvor hans far, Timothy Champion, er professor i arkeologi. Som ung var Champion inspirert av Tom Waits og tradisjonell Irsk folkemusikk. Han vokste opp med å spille gitar, men han har også erfaring med piano, bass og fløyte. Før Champion ble med Coldplay, var han med i et band som het Fat Hamster. Han gikk på Peter Symonds College.

Coldplay

Champion ble med i bandet 31. juli 1997 som det siste medlemmet. Han tok på seg rollen som trommeslager, uten erfaring, men lærte seg fort.
I 1999, ble han kastet ut av bandet av vokalist Chris Martin, men han ble kort tid etter spurt av bandet om å komme tilbake.
Under Viva la Vida turneen sang og fremførte Champion en akustisk versjon av sangen «Death Will Never Conquer». En versjon av sangen endte opp på Coldplay's konsertalbum «LeftRightLeftRightLeft». Han har også vært vokalist i en live versjon av «Til Kingdom Come» og deres b-side «The Goldrush».

Andre prosjekter

Høsten 2004 ble Champion og Coldplay bassist med på a-ha keyboardisten Magne Furuholmens første solo album, «Past Perfect Future Tense».

Utstyr

Champion bruker nå et Yamaha-trommesett med Zildjian-symbaler.
Keiser Wilhelm Kvartalet

Keiser Wilhelm Kvartalet AS er et konsortium av utbyggere og eiendomsinvestorer som i 2006 lanserte planer om å utbygge Sydsiden Ålesund. I juni 2009 behandlet Ålesund bystyre spørsmålet om å arrangere arkitektkonkurranse for utviklingen av området, et forslag som Keiser Wilhelm Kvartalet var sterkt imot. Adm. direktør var da Albert Krohn-Dale Aarøe. Bystyrets flertall viste seg å være negativ til forslaget om arkitektkonkurranse. Etter at saken var oppe i bystyret ble det diskusjon i lokalpressen om hvorvidt en av politikerne som deltok i avstemningen også hadde eierinteresser i Keiser Wilhelm Kvartalet AS. I august 2009 vedtok formannskapet i Ålesund likevel å gjennomføre en arkitektkonkurranse om fornyelsen av sørsida i Ålesund. Da hadde også konsortiet snudd, og stilte seg positiv til at det skulle gjennomføres en arkitektkonkurranse. Spørsmålet skulle endelig opp til avstemning i bystyret i oktober 2009. Tomtene som skulle reguleres var for en stor del eid av Ålesund kommune, selv om utbyggingsinitiativet kom fra privat hold. Lokalt i Ålesund var det stor diskusjon om utbyggingsplanene, ikke minst på grunn bekymringer for at byens unike bebyggelse i jugendstil ville gå helt eller delvis tapt om planene for sørsida ble realisert.
Friidrett under de britiske imperie- og samveldeleker 1958

Friidrett under de britiske imperie- og samveldeleker 1958. Friidrett var en av flere sporter under de britiske imperie- og samveldeleker (British Empire and Commonwealth Games) som ble arrangert i Cardiff i Wales i perioden 18. til 26. juli 1958. Det var de sjette lekene i det som kom til å bli Samveldelekene (Commonwealth Games) fra 1978. De fire første lekene het de britiske imperielekene (British Empire Games) de neste fire (1958-1966) het (British Empire and Commonwealth Games). I lekene i 1958 ble det i friidrett konkurrert i 29 øvelser, 20 for menn og ni for kvinner. Australia ble beste nasjon med ti gullmedaljer foran England med åtte.
NM i kickboksing 2013

NM i kickboksing 2013 ble arrangert 19. april i Stjørdal. Arrangør var Stjørdal Kickboxingklubb.
Kongepokalene ble vunnet av Thea Therese Næss og Daniel Fossan.
Joshua Nkomo

Tidlig liv

Nkomo var sønn av et lærer- og legpredikantektepar fra Sør-Rhodesia og tilhørte den etniske gruppen ndebele i Matabeleland. Han utdannet seg til sosialarbeider i Sør-Afrika, og møtte bl.a. Nelson Mandela ved Universitetet i Fort Hare.
I 1948 bosatte han seg i Bulawayo og var aktiv i en fagforening for svarte jernbanearbeidere, Railway Workers Union.

Politisk aktivitet

På 1950-tallet deltok han i grunnleggelsen av National Democratic Party og engasjerte seg mot det britiske kolonistyret. Han fikk en ledende rolle i African National Congress i 1952. I 1959 reiste han i eksil. Han kom tilbake til Sør-Rhodesia i 1960 og ble samme år leder for National Democratic Party. I 1961 grunnla han Zimbabwe African Peoples Union sammen med Robert Mugabe. Zimbabwe African Peoples Union ble forbudt året etter, og Mugabe grunnla da sammen med de fleste fra shonafolket Zimbabwe African National Union (ZANU). Dermed var det hovedsakelig ndebele igjen i den da forbudte organisasjonen ZAPU.
I 1964 ble Nkomo arrestert av Ian Smiths regjering, og sonet ti år i fengsel. Mens Nkomo satt i fengsel mistet ZAPU sin ledende rolle i kampen mot det hvite mindretallsstyret til Mugabes ZANU.
I 1976 innledet ZAPU og ZANU et samarbeid under navnet Patriotic Front. Nkomo var også president for den ene fløyen i ANC etter gjenopprettelsen av organisasjonen i 1975.
Etter det første valget i Zimbabwe i 1980 ble Nkomo utnevnt til innenriksminister og senere minister uten portefølje i Robert Mugabes regjering. På grunn av et konfliktfylt forhold til Mugabe gikk han ut av regjeringen i 1982, og i de følgende årene pågikk en lavintens borgerkrig mellom ZANU og ZAPU. I 1987 kom det til enighet om å slå sammen ZANU og ZAPU til ZANU-PF. Nkomo ble første minister ved presidentkontoret, og i 1988 ble han visepresident i Zimbabwe. Denne stillingen hadde han frem til sin død i 1999.
Piasecki Aircraft Corporation

Piasecki Aircraft Corporation er en amerikansk helikopterprodusent med hovedkontor i Essington, Pennsylvania. Selskapet ble grunnlagt i 1955 av helikopterpioneren Frank Piasecki.

Historie

I 1936 dannet Frank Piasecki og en gruppe ingeniør-studenter ved University of Pennsylvania selskapet P-V Engineering Forum for å designe og bygge sitt eget helikopter. Selskapet ble i 1946 omdøpt til Piasecki Helicopter Corporation. I 1955 forlot Frank Piasecki selskapet, og navnet ble endret til Vertol Aircraft Corporation, som senere ble oppkjøpt av Boeing.
Frank Piasecki og flere av hans opprinnelige medarbeidere grunnla i 1955 Piasecki Aircraft Corporation for å arbeide med nye VTOL-konsepter (Vertical Take Off and Landing). Selskapet fokuserte på utvikling av avanserte helikopter-konfigurasjoner, og større løfte-evne og høyere marsj-hastighet var viktige mål. Selskapet er forhandler for det polske PZL Swidnik W-3A Sokol-helikopteret, og produserer også varmeapparater for fly. 
I 2008 utfører selskapet flytester med det eksperimentelle helikopteret Piasecki X-49, et Sikorsky SH-60F «Oceanhawk» helikopter ombygd og modifisert av Piasecki Aircraft Corporation.
Stamsund Internasjonale Teater

Stamsund Internasjonale Teater holder til i Stamsund i Vestvågøy kommune i Lofoten. Organisasjonen ble etablert i 1998 av Marit Pedersen Omland og Thorbjørn Gabrielsen, og drives i dag av Teater NOR.
Teateret har som målsetning å utvikle Stamsund i Lofoten til en møteplass for scenekunstnere fra hele verden. Som et ledd i denne strategien gjennomfører de festivaler, gjestespill, seminarer, workshops og andre kunstrelaterte prosjekter.
Kornmo

Kornmo er lyn som utløses på lang avstand uten at lyden av torden bærer helt frem. Skyene som blir opplyst av lyn i horisonten, men uten at tordenbrakene høres, kan oppleves som litt mystisk. I tidligere tider trodde man at det var værguden Tor som slengte med hammeren slik at kornet modnet.
Fenomenet observeres når det er mørkt, oftest på sensommeren i august. Fenomenet opptrer fordi havet på den årstid kan være oppvarmet til et nivå hvor tordenbyger dannet om dagen overlever og kommer inn over land etter at solen har gått ned.
Tordenbrak høres bare opp til en avstand på rundt 20 km, mens lynet kan være synlig over opp til 10 – 20 ganger denne avstanden. Andre årsaker som bidrar til at kormo ikke høres kan være temperaturendringer på strekningen mellom lyn og observatør. Tetthetsendringer i lufta kan føre til at lydbølgene brytes og ikke vil nå frem til observatøren.
Kistebord

Kistebord er et kombinasjonsmøbel med dype sarger på begge langsider, lukkede kortsider og bunn slik at det dannes en kiste under bordplaten. Kistebord har dør til oppbevaringsrommet i siden, og kortsidene er forlenget slik at de utgjør bordets føtter. Oppbevaringsrommet har trolig vært brukt til mat eller kar som er bruk i husholdningen. Typen har røtter tilbake til middelalderen og i et diplom fra 1413 finner vi omtale av bordkistor.
Da Gammel-Dag var blitt veik

Da Gammel-Dag var blitt veik er en fortelling skrevet av Trygve Gulbranssen, som ble trykket i Nationen 21. desember 1933.
Fortellingen passer kronologisk sett inn i Bjørndaltrilogien, men ble ikke tatt med der. Handlingen finner sted i Bjørndalsgrenda hvor et fantefølge kommer til bygda og storbonden må ordne opp.
Daydream Believer

Norsk versjon

Knut Bjørnsen har skrevet en norsk tekst. Hans versjon heter «Kjære dagdrøm».
Edvaldo Oliveira Chaves

Landslaget

Edvaldo Oliveira Chaves spilte 7 landskamper for Brasils herrelandslag. Han ble tatt ut i Brasils tropp til Copa América 1979.
Polyphagidae

Utseende

Brede, kort ovale, flate kakerlakker. Hodet er temmelig lite og ikke synlig ovenfra. De fleste er kortvingede eller helt vingeløse, men noen har velutviklede vinger.

Liv og utvikling

Mange av artene er knyttet til sandete områder, der de graver i sanden.
Disse artene er nøysomme og noen av dem er populære å holde som kjæledyr.

Fossiler

Polyphagidae er en gammel gruppe med fossiler kjent tilbake til tidlig Kritt.
Anseba

Oversikt

Anseba er region vest i Eritrea og grenser mot Gash-Barka i sør, Nordlige Rødehavet i nord, Sentral i øst og Sudan i vest. Regionen dekker 22 834 kvadratkilometer og  omfavner ulike historiske steder og gravplasser, dyreliv og andre turistattraksjon. Landskapet er preget av fjell og dal, noe som gjør den fjerde største eritreiske region svært unik.

Infrastruktur

Grunnleggende infrastruktur har blitt satt på plass for å fremskynde utviklingen i regionen. Foreløpig er regionen delt inn i 11 sub-regioner bestående av 2 byer. 73% av befolkningen har tilgang til rent drikkevann. 
Bygging og renovering av veier og andre transportsystemer har høy prioritet. Mobil og fasttelefoni tjenester har blitt oppgradert i regionen. Strømforsyningen er også distribuert til 6 sub-regioner og 25 landsbyer som i sin tur har økt antall brukere fra 1400 til 11500. Markedsplasser, bolighus, offentlige bygninger og andre service-rendering bedrifter har blitt bygget, i tillegg land tildelt til rundt 20.000 innbyggere for boliger og jordbruk.

Demografi

Regionen har en befolking på ca 900 000 mennesker. Majoritet i regionen tilhører enten tigrinja-, tigre- eller bilenfolket.

Administrasjon

Lederen for regionen er en administrator, som bli utnevnt av presidenten. Nåværende administrator Gergis Girmay, som tok over etter Selma Hassen etter at hun hadde blitt arbeid- og velferdsminister.

Regionalforsamlingen

Anseba har som alle de andre regionene en egen forsamling som styrer regionen. Forsamlingen er folkevalgt og ledes av en formann. Nåværende formann er Aisha Mahmoud.
Lassens hus

Lassens hus er en fredet boligeiendom i Rådhusgaten på Tyholmen i Arendal. Lassens hus er nærmeste nabo til Kallevigs palé, eller Arendal gamle rådhus. Lassens hus er oppført 1809 som Arendals første hus i empire stil. Huset ble fredet av Miljøverndepartementet 1999.
Huset kalles også Fürsts hus, og det ble oppført av Chr. Fürst for sønnen skipsreder Johan E.Fürst.
Huset har en velbevart fasade i empirens formspråk. Hjørnene består av imiterte steinkvadre. Under gesimsen er det synlige bjelkeholder. Huset har valmet tak. Søylene på begge sider av hovedinngangen forestiller egyptiske papyrusruller, et av hovedmotivene i empirstilens bygninger.
Eiendommen består av bolighus mot gaten, og bak dette ligger hage med bryggerhus og vedskjul.
Huset er kjent for en langvarig strid mellom huseier og vernemyndighetene.